Jhb tref voorbereidings teen moontlike terreurArgieffoto ter illustrasie van Sandton. (Foto: Unsplash) Stad Johannesburg het Donderdag bevestig dat die plaaslike regering kennis neem van ŉ kennisgewing deur die Amerikaanse ambassade oor ŉ moontlike terreuraanval wat vir die komende naweek in Sandton beplan word. Mpho Phalatse, burgemeester van Johannesburg, sê sy was in gesprek met Vincent Spera, die Amerikaanse konsulaat-generaal in Johannesburg. “Ek was ook in gesprek met die provinsiale polisiekommissaris, lt.genl. Elias Mawela, en het versoek dat alle inligting en intelligensie met die munisipaliteit gedeel sal word. Die polisiekommissaris het my verseker dat alle nodige maatreëls in plek gestel is.” Phalatse was ook in kontak met die LUR vir openbare veiligheid David Tembe, en die waarnemende hoof van die Johannesburgse metropolisie Thulani Khanyile. “Hulle het gesê sigbare polisiëringshulpbronne is in Sandton ontplooi.” Die stad sal ook ŉ volledige lys bekom van alle byeenkomste wat oor die volgende paar dae in Johannesburg plaasvind. Dit sal met wetstoepassers en die nasionale regering gedeel word. Pieter Groenewald, leier van die VF Plus, sê hy het ook deur direkte navraag vasgestel dat die waarskuwing van die Amerikaanse ambassade, wat later deur Brittanje beaam is, wel eg is. “Daar is inderdaad ’n groot saamtrek in Sandton oor die naweek en mense moet self oordeel of hulle dit wil bywoon of nie. Die reaksie van die Suid-Afrikaanse regering se Staatsveiligheidsagentskap (SVA) hierop is dat geen bewyse vir die waarskuwings bestaan nie en dat hy die publiek betyds sal inlig indien daar wel bewyse gevind word. Hierdie reaksie wil dit laak blyk dat die waarskuwing van die Amerikaners en die Britte nie te ernstig opgeneem moet word nie.” Die VF Plus se mening is dat daar veel eerder ag geslaan moet word op die veiligheidstrukture van Amerika en Brittanje as op die SVA wat nie eens die reuse-onluste van verlede jaar voorsien het nie. “Die publiek moet nogtans seker maak dat hulle altyd omsien na hul eie veiligheid en self moet oordeel of hulle bereid is om ag te slaan op waarskuwings soos hierdie al dan nie.” Pres. Cyril Ramaphosa het Donderdag gesê dit is “betreurenswaardig” dat die Amerikaanse ambassade ŉ waarskuwing uitgereik het van ŉ moontlike terreuraanval in die land sonder om sy regering te raadpleeg. “Enige tipe waarskuwing sal van die regering van die Republiek van Suid-Afrika af kom. Dit is jammer dat ŉ ander regering só waarskuwing uitgereik het en paniek gesaai het onder ons mense.” Lees meer.